बोले, 'मेरे ऊपर बेस्ट देने का प्रेशर था इसलिए अलग-अलग वॉइस में डब करता था'
IPL Gujarat Titans Team Player Interview Shubman Gill With Dainik Bhaskar. भारतीय टीम के बल्लेबाज शुभमन गिल एनिमेटेड फिल्म 'स्पाइडर-मैन: अक्रॉस द स्पाइडर-वर्स' में भारतीय स्पाइडर-मैन की आवाज बनने जा रहे हैं। बता दे, गिल हिंदी और पंजाबी भाषा में स्पाइडर मैन को आवाज देंगे।
इंडियन क्रिकेटर शुभमन गिल ने हाल ही में रिलीज हुई एनिमेटेड फिल्म 'स्पाइडर मैन: अक्रॉस द स्पाइडर-वर्स' में भारतीय स्पाइडर-मैन पवित्र पभाकर को आवाज दी है। गिल ने इस फिल्म के लिए हिंदी और पंजाबी में डबिंग की है। दैनिक भास्कर से खास बातचीत के दौरान शुभमन ने अपने डबिंग डेब्यू के एक्सपीरिएंस शेयर किए। इसके अलावा उन्होंने सोशल मीडिया पर होने वाली ट्रोलिंग पर भी चर्चा की…
मैं भी पवित्र जैसा ही फनी हूं
हिंदी और पंजाबी भाषा में हमारे भारतीय स्पाइडर मैन, पवित्र प्रभाकर की आवाज बनना मेरे लिए एक यादगार अनुभव था। इससे पहले मैंने कभी किसी प्रोजेक्ट के लिए भी डबिंग नहीं की थी। यह किरदार टिपिकल इंडियन टीन एजर है जो कि बहुत फनी, बड़बोला और मुंहफट है। रियल लाइफ में मैं पवित्र जैसा ही फनी हूं।
पर्सनली स्पाइडर मैन का बहुत बड़ा फैन हूं
मुझे यह प्रोजेक्ट मेरे मैनेजर के जरिए ही मिला। वो मेरे पास आए और उन्होंने कहा कि सोनी पिक्टर्स मुझे साइन करने में इंट्रेस्टेड है और वो चाहते हैं कि मैं इंडियन स्पाइडर मैन की आवाज बनूं। इतना सुनकर ही मैं खुशी से उझल पड़ा। पर्सनली, मैं स्पाइडर मैन का बहुत बड़ा फैन हूं। बस फिर क्या, मैंने तुरंत हामी भर दी।
तीन घंटे में हर इमोशन एक्सप्रेस करना मुश्किल था
डबिंग के दौरान मेरे लिए सबसे मुश्किल बात यह थी कि मुझे तीन घंटे में अलग-अलग इमोशन एक्सप्रेस करने पड़ेंगे। आम तौर पर ऐसे कई इमोशन होते हैं जिन्हें हम हर रोज नहीं शो करते और हमें पता है कि स्पाइडर मैन का किरदार एक टीन एजर है जिसके आस-पास कई सारी चीजें चल रही हैं। ऐसे में तीन घंटे में उसके सारे इमोशंस दिखाना मेरे लिए सबसे मुश्किल काम था। डबिंग के वक्त तो काफी नर्वस था क्योंकि इस तरह की फिल्मों को मैं खुद भी देखता हूं। ऐसे में मेरे ऊपर अपना बेस्ट देने का प्रेशर था। इस काम में मेरे डबिंग कोऑर्डिनेटर ने काफी मदद की। उनको गहराई से सुनता गया और सब आसानी से हो गया।
जब तक संतुष्ट नहीं होता तब तक काम करता हूं
जब पहली बार स्टूडियो पहुंचा तो मैं नर्वस था। मेरी ही आवाज मेरे सामने गूंज रही थी। ऐसा कई बार हुआ जहां रिकॉर्डिंग करने वाले मेरी डबिंग से खुश थे, लेकिन मैं अपने काम से संतुष्ट नहीं था। मैं 3 से 4 स्टाइल में डबिंग करता था ताकि उसमें से कोई मेकर्स को पसंद आ जाए। मेरा मकसद सिर्फ अपना बेस्ट देना रहता है और इसलिए जब तक मैं संतुष्ट नहीं होता तब तक काम करता हूं।
पंजाबी डबिंग में ज्यादा मजा आया
पर्सनली मुझे हिंदी से ज्यादा पंजाबी डबिंग करने में ज्यादा मजा आया, क्योंकि वह मेरी मातृभाषा भी है। जब स्पाइडर मैन पंजाबी में डब नहीं हुई थी तब इसकी पंजाबी में छोटी-छोटी क्लिप्स आती थीं जो मुझे बहुत पसंद थीं। अब तो पूरी फिल्म पंजाबी में डब हुई है। ऐसे में इस फिल्म का हिस्सा बनकर और भी अच्छा लग रहा है।
'शक्तिमान', 'कृष' और 'हातिम' का फैन रहा हूं
मैं बचपन से ही इंडियन सुपर हीरोज का फैन रहा हूं। जब छोटा था तो 'सोनपरी', 'शक्तिमान', 'कृष' और 'हातिम' जैसे सुपरहीरोज का फैन था। उस वक्त कभी सोचा नहीं था कि मैं कभी किसी सुपरहीरो को वॉइस करूंगा। आज जब स्पाइडर मैन जैसे पॉपुलर किरदार से जुड़ा हूं तो बहुत अच्छा महसूस होता है।
फिलहाल एक्टिंग नहीं करूंगा
एक्टिंग की बात करूं तो मुझे नहीं लगता कि मेरे अंदर अभी इतनी क्षमता है। अगर आगे चलकर खुद को इस काबिल बना पाया कि मुझे खुद अपनी एक्टिंग पसंद आए तो जरूर इस फील्ड में अपनी किस्मत आजमाना चाहूंगा।
अब ट्रोलर्स मुझे अफैक्ट नहीं करते
सोशल मीडिया पर मैं ज्यादा एक्टिव नहीं हूं लेकिन हां, कभी कोई दोस्त कुछ शेयर करते हैं तो उसे देखता जरूर हूं। ज्यादा गहराई में नहीं जाता हूं और ना ही इतना वक्त मिलता है। पहले ट्रोलर्स काफी अफैक्ट करते थे पर अब नहीं। मैंने इससे उबरने का सबसे अच्छा तरीका ढूंढा है कि मैं उनकी तरफ देखता ही नहीं हूं।